ক্লোই স্টিভেন্স সেভানি (;   ; জন্ম ১৮ নভেম্বর ১৯৭৪) একজন মার্কিন অভিনেত্রী ও পরিচালক। স্বাধীন চলচ্চিত্র ও বিতর্কিত বা নিরীক্ষাধর্মী চলচ্চিত্রে অভিনয়ের জন্য সুপরিচিত সেভানি একটি গোল্ডেন গ্লোব পুরস্কার ও অসংখ্য সমালোচক পুরস্কার অর্জন করেছেন এবং একটি একাডেমি পুরস্কারের মনোনয়ন লাভ করেছেন।  হাই স্কুলের গণ্ডি পেরিয়ে সেভানি মডেল হিসেবে কাজ শুরু করেন এবং রক সঙ্গীতদল সনিক ইয়ুথ ও অল্টারনেটিভ রক সঙ্গীতদল দ্য লেমনহেডসের সঙ্গীত ভিডিওতে কাজ করে "ইট গার্ল" মর্যাদা লাভ করেন। ১৯৯৫ সালে কিডস চলচ্চিত্র দিয়ে তার বড় পর্দায় অভিষেক ঘটে এবং ১৯৯০-এর দশকের শেষভাগ জুড়ে স্বাধীন চলচ্চিত্রের পরিচিত তারকা হয়ে ওঠেন। এ সময়ে তার একটি উল্লেখযোগ্য কাজ হল ১৯৯৬ সালের ট্রিস লাউঞ্জ। সেভানি ১৯৯৯ সালের নাট্যধর্মী বয়েজ ডোন্ট ক্রাই চলচ্চিত্রে লানা টিসডেল চরিত্রে অভিনয় করে খ্যাতি অর্জন করেন এবং শ্রেষ্ঠ পার্শ্ব অভিনেত্রী বিভাগে একাডেমি পুরস্কারের মনোনয়ন লাভ করেন।  ২০০০-এর দশক জুড়ে সেভানি বেশ কিছু স্বাধীন চলচ্চিত্রে পার্শ্ব চরিত্রে অভিনয় করেন, তন্মধ্যে রয়েছে আমেরিকান সাইকো (২০০০), ডিমনলাভার (২০০২), পার্টি মনস্টার (২০০৩), ডগভিল (২০০৩) ও দ্য ব্রাউন বানি (২০০৪)। দ্য ব্রাউন বানি চলচ্চিত্রে তার অভিনীত গ্রাফিক কৃত্রিম শিশ্ন-মুখমৈথুন দৃশ্য ব্যাপক বিতর্কের জন্ম দেয়। ২০০৬ থেকে ২০১১ সাল পর্যন্ত সেভানি এইচবিওর বিগ লাভ ধারাবাহিকে নিকোলেট গ্রান্ট চরিত্রে অভিনয় করেন এবং এই কাজের জন্য ২০১০ সালে টেলিভিশনে শ্রেষ্ঠ পার্শ্ব অভিনেত্রী বিভাগে গোল্ডেন গ্লোব পুরস্কার অর্জন করেন। এছাড়া তিনি ডেভিড ফিঞ্চারের জোডিয়াক (২০০৭)-এর মত মূলধারার চলচ্চিত্র এবং ব্রিটিশ ধারাবাহিক হিট অ্যান্ড মিস (২০১২), পোর্টল্যান্ডিয়া (২০১৩), আমেরিকান হরর স্টোরি ধারাবাহিকের দুই মৌসুমে এবং নেটফ্লিক্সের ব্লাডলাইন (২০১৫-২০১৭) ও মনস্টার্স: দ্য লাইল অ্যান্ড এরিক মেনেন্ডেজ স্টোরি (২০২৪) ধারাবাহিকে অভিনয় করেন।  সেভানি ২০১৬ সালে স্বল্পদৈর্ঘ্য চলচ্চিত্র কিটি দিয়ে পরিচালক হিসেবে আত্মপ্রকাশ করেন। পরিচালক হিসেবে তার তৃতীয় চলচ্চিত্র হোয়াইট ইকো ২০১৯ সালে কান চলচ্চিত্র উৎসবে স্বল্পদৈর্ঘ্য চলচ্চিত্রের পাল্ম দরের জন্য প্রতিযোগিতা করে। অভিনয়ের পাশাপাশি তিনি ফ্যাশন ডিজাইনার হিসেবে কাজ করেন। তার বিকল্পধারার ফ্যাশন  তাকে স্টাইল আইকন খ্যাতি এনে দেয়।  প্রারম্ভিক জীবন সেভানি ১৯৭৪ সালের ১৮ই নভেম্বর ম্যাসাচুসেট্‌স অঙ্গরাজ্যের স্প্রিংফিল্ডে জন্মগ্রহণ করেন। তার মাতা জেনিন (কুমারী নাম: মালিনোভ্‌স্কি) এবং পিতা হ্যারল্ড ডেভিড সেভানি (১৯৪০-১৯৯৬)।  তার মাতা পোলীয়-মার্কিন এবং পিতার পূর্বপুরুষগণ ফরাসি-কানাডীয় ছিলেন।  সেভানি তার পিতামাতার দুই সন্তানের মধ্যে দ্বিতীয়। তার বড় ভাই পল সঙ্গীতদল এ.আর.ই. ওয়েপন্সের সদস্য। সেভানি ও পল কানেটিকাটের ধনাঢ্য ড্যারিয়েন শহরে ক্যাথলিক ধর্মবিশ্বাস নিয়ে বেড়ে ওঠেন। তার পিতা ড্যারিয়েন শহরে প্রথমে হিসাবরক্ষক ও পরে শিক্ষক হিসেবে কাজ করতেন। ড্যারিয়েনে ধন-সম্পদের আধিক্য থাকা স্বত্ত্বেও সেভানি পরিবার "মিতব্যয়ী" ছিলেন, এবং "খুবই উন্নত এলাকায় দরিদ্র বোহেমিয়ান" হিসেবে গণ্য হত। সেভানি বলেন যে তার পিতা তাদের "শহরে নিয়ে আসার জন্য কঠোর পরিশ্রম করতেন... তিনি চাইতেন আমরা যেন খুবই নিরাপদ পরিবেশে বেড়ে ওঠি।"  তথ্যসূত্র  বহিঃসংযোগ         বিষয়শ্রেণী:১৯৭৪-এ জন্ম বিষয়শ্রেণী:জীবিত ব্যক্তি বিষয়শ্রেণী:২০শ শতাব্দীর মার্কিন অভিনেত্রী বিষয়শ্রেণী:২১শ শতাব্দীর মার্কিন অভিনেত্রী বিষয়শ্রেণী:পোলীয় বংশোদ্ভূত মার্কিন ব্যক্তি বিষয়শ্রেণী:ফরাসি-কানাডীয় বংশোদ্ভূত মার্কিন ব্যক্তি বিষয়শ্রেণী:কানেটিকাটের অভিনেত্রী বিষয়শ্রেণী:মার্কিন চলচ্চিত্র অভিনেত্রী বিষয়শ্রেণী:মার্কিন চলচ্চিত্র পরিচালক বিষয়শ্রেণী:মার্কিন টেলিভিশন অভিনেত্রী বিষয়শ্রেণী:মার্কিন নারী মডেল বিষয়শ্রেণী:মার্কিন মঞ্চ অভিনেত্রী বিষয়শ্রেণী:মার্কিন রোমান ক্যাথলিক বিষয়শ্রেণী:ম্যাসাচুসেট্‌সের অভিনেত্রী বিষয়শ্রেণী:ম্যাসাচুসেট্‌সের ক্যাথলিক বিষয়শ্রেণী:শ্রেষ্ঠ পার্শ্ব অভিনেত্রী বিভাগে ইন্ডিপেন্ডেন্ট স্পিরিট পুরস্কার বিজয়ী বিষয়শ্রেণী:গোল্ডেন গ্লোব পুরস্কার (সেরা পার্শ্ব অভিনেত্রী - টেলিভিশন) বিজয়ী